Jharkhand Dhanbad Judge Murder by Autorickshaw in CCTV video | ସିସିଟିଭି ଫୁଟେଜରେ ଦେଖାଯାଇଛି ଯେ ସଡ଼କର ପୂରା ବାମ ପଟେ ଜଜ୍ ମର୍ଣ୍ଣିଂ ୱାକ୍ କରୁଥିବା ବେଳେ ପଛରୁ ଖାଲି ଥିବା ରାସ୍ତାର ମଝିରେ ଆସୁଥିବା ଏକ ଅଟୋ ପୂରା ବାମ ପାଖକୁ ଆସି ତାଙ୍କୁ ଧକ୍କା ମାରୁଛି ଓ ଆଗକୁ ବଢ଼ିଯାଉଛି ।
Share this:
ଧାନବାଦ୍ଃ ଭୋର୍ ସମୟରେ ନିଜ ଘର ବାହାରେ ଏକ ଖାଲି ରାସ୍ତା ଉପରେ ମର୍ଣ୍ଣିଂ ୱାକ୍ କରୁଥିବା ବେଳେ ଜଣେ ଜିଲ୍ଲା ଓ ସେସନ୍ସ ଜଜଙ୍କୁ ଗୋଟିଏ ଅଟୋରିକ୍ସାରେ ଧକ୍କା ମାରି ହତ୍ୟା କରାଯାଇଛି । ଏହି ଘଟଣାରେ ଜଜ୍ ଉତ୍ତମ ଆନନ୍ଦଙ୍କ ମୃତ୍ୟୁ ଘଟିଛି । ଘଟଣାର ୨୪ ଘଣ୍ଟା ପରେ ପୋଲିସ ହାତରେ ଲାଗିଥିବା ସିସିଟିଭି ଫୁଟେଜରୁ ଜଣାପଡିଛି ଯେ ଅଟୋ ଚାଳକ ଉଦ୍ଦେଶ୍ୟମୂଳକ ଭାବେ ଓ ହତ୍ୟା ଉଦ୍ଦେଶ୍ୟରେ ଏହି ଦୁର୍ଘଟଣା ଘଟାଇଥିଲା ।
ବୁଧବାର ଭୋର୍ ପାଖାପାଖି ୫ଟା ବେଳେ ଝାଡ଼ଖଣ୍ଡର ଧାନବାଦ ସହରରେ ଘଟିଥିବା ଏହି ଜଘନ୍ୟ ହତ୍ୟାର ସିସିଟିଭି ଫୁଟେଜ୍ ସାମନାକୁ ଆସିବା ପରେ ଗୁରୁବାର ଦିନ ସୁପ୍ରିମ୍ କୋର୍ଟରେ ଏହି ମାମଲା ପହଞ୍ଚିଥିଲା । ମାମଲାର ସିବିଆଇ ତଦନ୍ତ କରିବାକୁ କୋର୍ଟଙ୍କ ନିକଟରେ ଦାବି କରିଥିଲା ସୁପ୍ରିମ୍ କୋର୍ଟ ବାର୍ ଆସୋସିଏସନ । ଏହା ଏକ ଯୋଜନାବଦ୍ଧ ହତ୍ୟା ବୋଲି ସ୍ପଷ୍ଟ ଦିଶୁଛି ବୋଲି କହି ଏହାର ନିରପେକ୍ଷ ସିବିଆଇ ତଦନ୍ତ ଆବଶ୍ୟକ ବୋଲି ସଙ୍ଘ ଦାବି କରିଥିଲା ।
ସୁପ୍ରିମ୍ କୋର୍ଟର ପ୍ରଧାନ ବିଚାରପତି ଜଷ୍ଟିସ୍ ଏନ୍. ଭି. ରମଣା ଝାଡ଼ଖଣ୍ଡ ହାଇ କୋର୍ଟର ମୁଖ୍ୟ ବିଚାରପତିଙ୍କ ସହ ଏହି ମାମଲା ବିଷୟରେ ଆଲୋଚନା କରିଥିଲେ । ଉଭୟଙ୍କ ମଧ୍ୟରେ ଆଲୋଚନା ପରେ ଝାଡ଼ଖଣ୍ଡ ହାଇ କୋର୍ଟ ନିଜ ଆଡୁ ଏକ ମାମଲା ରୁଜୁ କରି ଘଟଣାର ତଦନ୍ତ ନିର୍ଦ୍ଦେଶ ଦେଇଛନ୍ତି ।
ସିସିଟିଭି ଫୁଟେଜରେ ଦେଖାଯାଇଛି ଯେ ସଡ଼କର ପୂରା ବାମ ପଟେ ଜଜ୍ ମର୍ଣ୍ଣିଂ ୱାକ୍ କରୁଥିବା ବେଳେ ପଛରୁ ପୂରା ଖାଲି ରାସ୍ତାର ମଧିରେ ଆସୁଥିବା ଏକ ଅଟୋ ପୂରା ବାମ ପାଖକୁ ଆସି ତାଙ୍କୁ ଧକ୍କା ମାରୁଛି ଓ ଆଗକୁ ବଢ଼ିଯାଉଛି । ଜଜ୍ ଉତ୍ତମ ଆନନ୍ଦ ଏହି ଧକ୍କାରେ ସଡ଼କ ଉପରେ ଓଲଟି ପଡ଼ିଥିଲେ । ତାଙ୍କୁ ସ୍ଥାନୀୟ ଲୋକେ ଗୁରୁତର ଅବସ୍ଥାରେ ନିକଟସ୍ଥ ହସପିଟାଲକୁ ନେଇଯାଇଥିଲେ, ହେଲେ ସେଠାରେ ପହଞ୍ଚିବା ମାତ୍ରେ ସେ ମୃତ୍ୟୁ ବରଣ କରିଥିଲେ ।
ଏଇଠି ଦେଖନ୍ତୁ ସିସିଟିଭି ଭିଡିଓଃ
"ନ୍ୟାୟପାଳିକାର ସ୍ବାତନ୍ତ୍ର୍ୟ ଓ ନ୍ୟାୟିକ ଅଧିକାରୀମାନଙ୍କ ସୁରକ୍ଷା ବଜାୟ ରହିବା ଆବଶ୍ୟକ । ଜଜ୍ ଉତ୍ତମ ଆନନ୍ଦଙ୍କ ଦୁର୍ଘଟଣାଜନିତ ମୃତ୍ୟୁର ସିସିଟିଭି ଫୁଟେଜ ଦେଖିଲେ ଏହା ସ୍ପଷ୍ଟ ଯେ ତାଙ୍କୁ ସୁଚିନ୍ତିତ ଭାବେ ହତ୍ୟା କରାଯାଇଛି । ତେଣୁ ଏହାର ସିବିଆଇ ତଦନ୍ତ ଜରୁରୀ," କହିଥଲେ ସୁପ୍ରିମ୍ କୋର୍ଟ ବାର୍ ଆସୋସିଏସନର ମୁଖ୍ୟ ବିକାଶ ସିଂହ ।
ଜଜ୍ ଉତ୍ତମ ଆନନ୍ଦ ହତ୍ୟା ଭଳି ଅନେକ ଗୁରୁତ୍ୱପୂର୍ଣ୍ଣ ମାମଲାର ଶୁଣାଣି କରୁଥିଲେ । ସେ କେତେକ ଗ୍ୟାଙ୍ଗଷ୍ଟରଙ୍କ ଜାମିନ ଖାରଜ କରି ଦେଇଥିବାରୁ ସେମାନେ ଯୋଜନା କରି ତାଙ୍କୁ ହତ୍ୟା କରିଥିବା ସନ୍ଦେହ କରାଯାଉଛି । ମୃତ ଜଜ୍ ବର୍ତ୍ତମାନ ଜେଲରେ ଥିବା ପୂର୍ବତନ ବିଧାୟକ ସଞ୍ଜୟ ସିଂଙ୍କ ଭାଇ ରଞ୍ଜୟ ସିଂଙ୍କ ହତ୍ୟାକାଣ୍ଡ ମାମଲାର ବି ଶୁଣାଣି କରୁଥିଲେ ।
ଏହି ମାମଲାରେ ତିନି ଦିନ ପୂର୍ବେ ଜଜ୍ ଆନନ୍ଦ ଉତ୍ତରାଖଣ୍ଡର ପୁରସ୍କାରପ୍ରାପ୍ତ ସୁଟର୍ ଅଭିନବ ସିଂ ଓ ରାଞ୍ଚିର ହୋଟୱାର୍ ଜେଲରେ ଥିବା ଅମନ୍ ସିଂଙ୍କ ସହ ସମ୍ପୃକ୍ତ ସୁଟର୍ ରବି ଠାକୁର ଓ ଆନନ୍ଦ ବର୍ମାଙ୍କ ଜାମିନ ଆବେଦନକୁ ପ୍ରତ୍ୟାଖ୍ୟାନ କରିଥିଲେ। ଏହା ସହିତ ଜଜ୍ ଆନନ୍ଦ କାଟ୍ରାସ ସ୍ଥିତ ରାଜେଶ ଗୁପ୍ତାଙ୍କ ଘରେ ବୋମା ବିସ୍ଫୋରଣ ଭଳି କେତେକ ସମ୍ବେଦନଶୀଳ ମାମଲାର ବି ଶୁଣାଣି କରୁଥିଲେ ।
ଏହି ମାମଲାର ତଦନ୍ତ ଆରମ୍ଭ କରି ଧାନବାଦ୍ ପୋଲିସ ଘଟଣାରେ ସମ୍ପୃକ୍ତ ଅଟୋ ଚାଳକଙ୍କ ସମେତ ତିନି ଜଣଙ୍କୁ ଗିରିଡିହରୁ ଗିରଫ କରିଛି । ଧକ୍କା ଦେଇଥିବା ଚୋରି ଅଟୋକୁ ବି ପୋଲିସ ଜବତ କରିଛି । ଘଟଣାରେ ସଂପୃକ୍ତ ଅନ୍ୟ ବ୍ୟକ୍ତିଙ୍କୁ ପୋଲିସ ଖୋଜିବା ଆରମ୍ଭ କରିଛି । ସିସିଟିଭ ଫୁଟେଜ ଆଧାରରେ ଏକ ହତ୍ୟା ମାମଲା ରୁଜୁ କରି ପୋଲିସ ତଦନ୍ତ ଚଳାଇଛି ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
